**ΔΗΜΟΣ ΖΑΓΟΡΑΣ - ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**Άκρως επιτυχημένο το κονσέρτο κλασσικής μουσικής στο Project Zeta στη Ζαγορά Πηλίου**

Άκρως επιτυχημένη η μουσική εκδήλωση που διοργανώθηκε την Κυριακή 31 Αυγούστου στο νέο πολυδύναμο εκθεσιακό χώρο της Ζαγοράς, Project Zeta! «From Austria to Greece», ένα μουσικό κονσέρτο πιάνου και βιολιού, μια συνδιοργάνωση με το Ίδρυμα Mozarteum Hellas, τελώντας υπό την αιγίδα της Αυστριακής Πρεσβείας και του Δήμου Ζαγοράς Μουρεσίου. Σε μία κατάμεστη από κόσμο αίθουσα, οι ταλαντούχοι καλλιτέχνες Ευγενία Βοτανοπούλου, Νίνα Πατρικίδου και Ιωάννη Ιατρού μάγεψαν το κοινό με γνωστές μελωδίες κλασσικής μουσικής, που όλοι αγαπούμε!

Ύψιστη τιμή αποτέλεσε η παρουσία μετά από πρόσκληση, του αξιότιμου κ. Πρέσβη της Βραζιλίας στην Ελλάδα, κ. Πάουλο Ρομπέρτο Καμίνια ντε Καστίλλιος Φράνσα, ο οποίος εντυπωσιασμένος από την ομορφιά του τόπου και την πηλιορείτικη φιλοξενία, απόλαυσε το μουσικό κονσέρτο σε μια ειδυλλιακή ατμόσφαιρα! Στο κοινό βρισκόταν επίσης και ο διάσημος Έλληνας σεφ κ. Πάνος Ιωαννίδης!

Στην εκδήλωση παρευρέθηκαν εκπρόσωποι του Δήμου Ζαγοράς Μουρεσίου. Συγκεκριμένα, ο Πρόεδρος του Δημοτικού Συμβουλίου κ. Κατσιφός Απόστολος, η Εντεταλμένη Δημοτική Σύμβουλος Πολιτισμού κ. Τριανταφύλλου Άσπα και ο Δημοτικός Σύμβουλος κ. Λάσκος Ευστάθιος, προσφέροντας αναμνηστικά δώρα με τοπικά πηλιορείτικα προϊόντα στους καλλιτέχνες του Mozarteum Hellas και στον αξιότιμο κ. Πρέσβη!

Ο Δήμος Ζαγοράς Μουρεσίου στέκεται πάντα αρωγός στις διοργανώσεις, που προάγουν την τέχνη και τον πολιτισμό στα χωριά του Ανατολικού Πηλίου και με πολλή χαρά και τιμή αγκάλιασε και αυτή την εκδήλωση!